Fra vår fb-side 10. oktober

Skrevet av Karin.

"Grav først og spør siden".

Om Kjølberget Vindkraftverk i Våler kommune i Innlandet.

Prosjektet har nå kommet så langt at det den 8. oktober 2021 var markering av åpningen av anlegget for spesielt inviterte. Det var ikke kunngjort noe offentlig om det på forhånd. På Austri Vinds hjemmeside kom kunngjøringen samme dag som åpningen fant sted. Det tolker vi som et tegn på at foretagendet er lite populært, og som utbygger derfor ønsker minimal oppmerksomhet om. Ordfører Sætherdalen i Våler sa da også dette i sin tale under markeringen: «På grunn av motstanden ville det nok ikke blitt flertall i kommunestyret per i dag.»

I årene som har gått siden de første henvendelsene i 2010 har det landet over kommet til mye kunnskap og erfaring om baksidene ved vindkraft. Men politikerne og administrasjonen i Våler kommune har vært lite villige til å ta det innover seg. De har tviholdt på en oppfatning om at NVE og utbygger vet best. Derfor reiste de ingen spørsmål, og de fikk heller ikke i stand noen avtale om avbøtende tiltak i forbindelse med at konsesjon ble gitt. De krevde absolutt ingenting. Man kan spørre om det er å ta vare på innbyggernes ve og vel?

For å gjøre en lang historie kort, så oppfylte ikke utbygger Austri Vind sin forpliktelse om at start av anlegget måtte skje innen tre år etter gitt dispensasjon fra kommuneplanen i mai i 2016 for bygging i LNF-områder. Dette ble påklaget av flere. La Naturen Leve var organisasjonen som fikk Sivilombudsmannen til å se på saken.

Kommunen skriver selv i brev til Fylkesmannen i Innlandet 30.desember 2020:

"Sivilombudsmannen avga en uttalelse 03.12.20 som slår fast at dispensasjonen var utløpt fordi byggearbeidene som var gjennomført 11.05.19, ikke var tilstrekkelige til å avbryte fristen. På denne bakgrunn er vindkraftverket oppført uten lovlig dispensasjon. Formannskapet i Våler behandlet saken 17.12.20 og vedtok å be Austri Kjølberget DA søke om dispensasjon fra kommuneplanens arealdel på nytt slik at det ville være mulig å korrigere ulovligheten. Austri Kjølberget DA søkte derfor på nytt om dispensasjon fra kommuneplanen i brev av 23.12.20".

Saken ble utsatt en del og endelig behandlet i kommunestyret 3. mai 2021. Resultatet var flertall for å gi dispensasjon på betingelse av at tre kumulative krav blir oppfylt. Kommunens vedtak ble påklaget av blant andre La Naturen Leve, den 20.mai 2021. Saken ble oversendt til Statsforvalteren i Innlandet.

Der ligger saken fortsatt. Utbygger kom med ytterligere innsigelse via sin advokat der det tydelig framgår at Austri Vind ikke akter å innfri kravene. La Naturen Leve sendte kommentar til innsigelsen den 20. august 2021. Og i en påminnelse den 4. oktober 2021 skriver vi at vi ser med spenning fram til Statsforvalterens konklusjon, samtidig som vi spør om rekkefølgen i sakens gang er heldig i forhold til forsvarlig offentlig saksbehandling.

I etterkant av Sivilombudsmannens avgjørelse har LNL jobbet for at Norge må få eget klageorgan for natur- og miljøsaker. Mer om dette på vår hjemmeside:

[https://lanaturenleve.no/.../vindkraft-pa-kjolberget-i.../](https://l.facebook.com/l.php?u=https%3A%2F%2Flanaturenleve.no%2F2020%2F12%2Fvindkraft-pa-kjolberget-i-valer%2F%3Ffbclid%3DIwAR3m-PCLUjx6yMoND9PUzqeClKEWYf5oCBmnuH8HAGZzID092uqW9R5-aLM&h=AT2Pe4y6oRti0tCZHg3EBb33oOwz9jteHFmAyPYbcg6Ii1D6EgWmHYTrkwfnkQ0UNy-kWZ6yUxhDRn0SrTEpnrZGEODrxpXQrWmcm-jMvF-2Exc2wem7TI-7cBYwzD3dcYvq&__tn__=-UK-R&c%5b0%5d=AT0E8yh47h8HCCaZYT09DZKKA7VPBZVjvlEzy6ChSjRDgTXBeeSYxc1yvYsRF3FMd0ZVzhj9CUuJWB8zfwqWJufHrA-AXYgUN7qohXPd2AznE0aVh7I-DkhQqSVlFcn0oe-ilXb4J2JQ8KS6wUk3yxJYMUnyqB7bQ2KkWFxcWi-04i9IjpiAsNM419hjRw1ikDKBrBof)